અમારી વાતો ચાલતી હતી ત્યાં જ ઑડિયન્સ અંદર આવવા લાગ્યું અને મને મારા ખેલની સફળતા માટે અભિનંદન આપવા લાગ્યું. એ શો ખરેખર બહુ સરસ ગયો હતો અને મને પોતાને એ શોમાંથી આત્મસંતોષ મળ્યો હતો એટલે મને પણ અભિનંદન લેવા ગમતાં હતાં. સંસ્થાના ટ્રસ્ટીઓ, શ્રેષ્ઠીઓ અને સંસ્થાના સભ્યો આવીને મને મળ્યા. કેટલાક તો એવા લોકો પણ મળ્યા કે જેમણે મને સામે ચાલીને કહ્યું કે મારી આ ટૅલન્ટ વિશે તે મારા બાપુજીને મળીને વાત કરશે અને હું કેવો સરસ જાદુનો ખેલ કરું છું એ વિશે તેમને કહેશે.